Γνωμοδότηση για τις προτάσεις της Επιτροπής σχετικά με τον καθορισμό των τιμών των γεωργικών προϊόντων και ορισμένα συναφή μέτρα (1994/1995) (1) (94/C 148/11)

Στις 16 Φεβρουαρίου 1994, και σύμφωνα με τις διατάξεις των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο ζήτησε τη γνωμοδότηση της Οικονομικής και Κοινωνικής Επιτροπής για τις παραπάνω προτάσεις.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 10 Μαρτίου 1994 με βάση την έκθεση του εισηγητή κ. Pricolo.

Κατά την 314η σύνοδο ολομέλειας (συνεδρίαση της 24ης Μαρτίου), η ΟΚΕ υιοθέτησε με μεγάλη πλειοψηφία, 20 ψήφους κατά και 6 αποχές την ακόλουθη γνωμοδότηση.

1. Εισαγωγικές παρατηρήσεις για τη γενική οικονομική κατάσταση

1.1. Στις γεωργικές περιόδους 1994 και 1995 θα επιδράσουν δύο στοιχεία σοβαρής οικονομικής και πολιτικής σημασίας τα οποία θα επηρεάσουν, επίσης, το γεωργοβιομηχανικό τομέα.

1.1.1. Κατά πρώτο λόγο, η έναρξη της εφαρμογής των αποφάσεων που ελήφθησαν το 1992 στα θέματα της μεταρρύθμισης της ΚΓΠ 7 και κατά δεύτερο λόγο, η πρόσφατη κατάληξη των διαπραγματεύσεων της Γενικής Συμφωνίας Δασμών και Εμπορίου (ΓΣΔΕ), οι επιπτώσεις των οποίων στην κοινοτική γεωργία θα εντείνουν αισθητά τις σημερινές δυσκολίες.

1.2. Οι επιπτώσεις αυτών των δύο στοιχείων που συντρέχουν, καθώς και η πρόταση για το πάγωμα των τιμών στην περίοδο 1994/95 θα επιδεινώσουν οπωσδήποτε την αρνητική κατάσταση των γεωργικών εισοδημάτων, δημιουργώντας τις προϋποθέσεις για μια σημαντική μελλοντική μείωσή τους το 1994. Η ώθηση για την εγκατάλειψη της γεωργικής δραστηριότητας εξουδετερώνεται από τις περιορισμένες ή μηδενικές δυνατότητες απασχόλησης σε άλλους παραγωγικούς τομείς. Προβλέπεται πράγματι ότι το ποσοστό της ανεργίας το 1994 θα αυξηθεί και ενδέχεται να ξεπεράσει στην κοινοτική επικράτεια το 12 %.

1.3. Το γενικό κόστος των μέσων παραγωγής στη γεωργία αυξήθηκε ονομαστικά το 1993 περίπου 3 %, παρά τη μείωση ορισμένων συντελεστών της παραγωγής, όπως τα ζώα εκτροφής και ορισμένες ζωοτροφές. Η αύξηση του κόστους της ενέργειας πάνω από το 4 % στην Κοινότητα αποτελεί, τελικά, φραγμό στα κίνητρα διαφοροποίησης και ανάκαμψης που προβλέπονται από την ίδια τη μεταρρύθμιση της ΚΓΠ.

1.4. Η εξέλιξη των τιμών των γεωργικών προϊόντων και των μέσων παραγωγής χαρακτηρίζεται όλο και περισσότερο από την αυξανόμενη απόκλιση εις βάρος της γεωργικής παραγωγής, ενώ παράλληλα δεν παρατηρείται σημαντική προσέγγιση των γεωργικών και των μη γεωργικών εισοδημάτων.

1.5. Οι διαφορές εισοδήματος εμφανίζονται τόσο στο εσωτερικό της κοινοτικής γεωργίας, όσο και στο εσωτερικό των μεμονωμένων χωρών, και αυτό λόγω διαφορών στη διάρθρωση των επιχειρήσεων και στους τύπους παραγωγής όπως επίσης λόγω των νομισματικών διακυμάνσεων. Δεν μπορεί να επιχειρηθεί εδώ η λεπτομερής ανάλυση της ανισότητας των εισοδημάτων στο πλαίσιο των κοινοτικών και εθνικών περιοχών.

1.5.1. Αρκεί απλώς να υπογραμμιστεί ότι, παρά το γεγονός της ύπαρξης τόσο διαφορετικών καταστάσεων στη διάρκεια των τελευταίων τριών ετών, τα γεωργικά εισοδήματα παρουσίασαν, συνολικά και κατά μέσο όρο εννοείται, αισθητή μείωση.

1.6. Χωρίς αμφιβολία είναι σημαντική, και σε ορισμένες περιπτώσεις καθοριστική για το εισόδημα των παραγωγών, η χορήγηση των αντισταθμιστικών ενισχύσεων που προβλέπονται στο πλαίσιο της μεταρρύθμισης της ΚΓΠ. Ωστόσο, πρέπει να επισημανθεί ότι σε ορισμένα κράτη μέλη οι διοικητικές καθυστερήσεις στη χορήγηση αυτών των ενισχύσεων εξουδετερώνουν τα επιθυμητά αποτελέσματα. Σχετικά μ'αυτό, η ΟΚΕ κρίνει ότι η Επιτροπή πρέπει να θεσπίσει νέες απλοποιημένες διαδικασίες για να αποφευχθούν οι καθυστερήσεις και ταυτόχρονα να θέσει σε εφαρμογή τα κατάλληλα μέτρα προκειμένου τα κράτη μέλη να υποχρεωθούν - εγκαίρως και στις προθεσμίες που επιβάλλονται από τους κανονισμούς - να προβούν στη χορήγηση των διαφόρων δημοσιονομικών κινήτρων.

1.7. Η απλή διατήρηση των γεωργικών τιμών στα επίπεδα της περιόδου 1993/94 θα οδηγήσει σε περαιτέρω μείωση των γεωργικών εισοδημάτων, και συνεπώς σε πιο έντονο περιορισμό των επενδύσεων και της απασχόλησης στον πρωτογενή τομέα (τόσο στο επίπεδο των επιχειρηματικών, όσο και των εργαζομένων στο γεωργικό τομέα) και, σε έναν ορισμένο βαθμό, στο επίπεδο της γεωργοβιομηχανίας.

1.7.1. Στο μέλλον, η επιδείνωση της κατάστασης, με παρεμφερείς επιπτώσεις, θα εκφραστεί οπωσδήποτε στα επίπεδα της κατανάλωσης και στην αγοραστική δύναμη ενός ευρύτατου κονωνικού φάσματος.

2. Προκαταρκτικές παρατηρήσεις

2.1. Τα γενικά στοιχεία της οικονομικής κατάστασης που αναφέρθηκαν πιο πάνω οδηγούν σε έναν προκαταρκτικό προβληματισμό που είναι ο ακόλουθος: Η μεταρρύθμιση της ΚΓΠ πρέπει να εφαρμοστεί με μεγαλύτερη συνοχή ως προς τους στόχους στους οποίους αποβλέπει, δηλαδή σε ένα πλαίσιο στόχων που συγκλίνουν, έτσι ώστε τα διάφορα μέτρα να μην είναι αντιφατικά μεταξύ τους. Επιπλέον, είναι απαραίτητο οι αποφάσεις που υιοθετήθηκαν στα πλαίσια της μεταρρύθμισης της ΚΓΠ να μην τροποποιηθούν απροσδόκητα με τρόπο επιζήμιο για τους παραγωγούς.

2.2. Η βασική θέση που διέπει τις προτάσεις της Επιτροπής υπαγορεύεται σαφέστατα από την ανάγκη να περιοριστούν με κάθε τρόπο οι γεωργικές δαπάνες, αφήνοντας κατά μέρος οποιαδήποτε θεώρηση σχετικά με την προστασία των εισοδημάτων (άρθρο 39 της Συνθήκης) και την προστασία της απασχόλησης τόσο στον πρωτογενή τομέα, όσο και στον τομέα της επεξεργασίας και της μεταποίησης των γεωργικών προϊόντων.

2.3. Μπορεί να κατανοήσει κανείς την αντιμετώπιση που γίνεται σε προϊόντα που καλύπτονται από τη μεταρρύθμιση της ΚΓΠ, για τα οποία βρισκόμαστε μπροστά στην αυτόματη εφαρμογή των αποφάσεων του Μαΐου 1992 (βαθμιαία μείωση τω κοινοτικών τιμών με σκοπό να ευθυγραμμιστούν με τις διεθνείς τιμές, που συνδυάζονται με τη χορήγηση αντισταθμιστικής ενίσχυσης ανά εκτάριο), έστω και αν - όπως θα πούμε πιο κάτω - ορισμένες από τις προτάσεις αυτές δεν γίνονται δεκτές στο σύνολό τους.

2.4. Αντιθέτως, είναι αδικαιολόγητο και δεν μπορεί να προτείνεται το γενικευμένο και συνολικό πάγωμα των τιμών για τα προϊόντα που δεν καλύπτονται από τη μεταρρύθμιση της ΚΓΠ: είτε γιατί δεν προβλέπεται καμμία αντισταθμιστική ενίσχυση γαι τα προϊόντα αυτά, είτε γιατί ορισμένα απ'αυτά παρουσίασαν το 1993 την πιο σημαντική μείωση των τιμών σε πραγματικούς όρους ( P9 % για τα οπωροκηπευτικά 7 P9,2 % για το κρασί).

2.4.1. Οι παραγωγικές δυσκολίες και οι δυσκολίες της αγοράς που υφίστανται σήμερα για τις παραγωγές αυτές θα οξυνθούν δραματικά. Πρέπει να σημειωθεί επίσης, μεταξύ άλλων, ότι αυτό θα είναι το τρίτο έτος παγώματος των τιμών για τις παραγωγές αυτές.

2.5. Τέλος, αυτή η διάρθρωση τω προτάσεων της Επιτροπής, που πλήττει με σφοδρότητα την κοινοτική γεωργία, δεν παρουσιάζει, τουλάχιστον ως μερική αντιστάθμιση, ένα συγκεκριμένο κίνητρο για ατομικές ή/και συλλογικές πρωτοβουλίες παραγωγικού αναπροσανατολισμού. Η ΟΚΕ εκφράζει την επιθυμία να διατεθούν πιο σημαντικοί πόροι στους τομείς νέων ή ανανεωμένων παραγωγών (π.χ. μορεοκαλλιέργεια και σκωληκοκαλλιέργεια 7 ανάπτυξη γεωργικών πρώτων υλών που δεν προορίζονται για τη διατροφή, όπως τα φυτά που προορίζονται για ιατρική και φαρμακευτική χρήση 7 κτηνοτροφία ειδών που δεν είναι τόσο διαδεδομένα, κλπ.).

2.6. Επίσης μπορεί να συμβάλει στην επίλυση των προβλημάτων της γεωργίας η αύξηση της χρήσης γεωργικών προϊόντων για ενεργειακούς σκοπούς. Με την έννοια αυτή, η μείωση των εθνικών φόρων που επιβαρύνουν τα καύσιμα που παράγονται από γεωργικά προϊόντα ή προϊόντα γεωργικής προέλευσης, μπορεί να εποτελέσει έγκυρο κίνητρο για την ευρύτερη χρήση των προϊόντων αυτών.

2.7. Είναι αναγκαία, εξάλλου, η ενισχυμένη υποστήριξη των ειδικών προγραμμάτων για την ανάπτυξη νέων τεχνολογιών που αποβλέπουν στη διάδοση της εκμετάλλευσης ανανεώσιμων ενεργειών, όπως επίσης υλικών γεωργικής προέλευσης με σκοπό τη χρήση τους στον τομέα της βιολογικής βιομηχανίας.

2.7.1. Με βάση τα παραπάνω, η ΟΚΕ κρίνει ότι πρέπει να διασφαλισθεί ο στενός συντονισμός των Γενικών Διευθύνσεων της Επιτροπής, που είναι αρμόδιες στα θέματα της γεωργίας, της ενεργειακής και της φορολογικής πολιτικής.

2.8. Η ΟΚΕ εκφράζει τη λύπη της για το γεγονός ότι η Επιτροπή δεν έλαβε υπόψη της - με κατάλληλες προτάσεις - τις συνέπειες που συνδέονται με εκείνες τις νομισματικές διακυμάνσεις, που μπορεί να έχουν σημαντικό αντίκτυπο στα εισοδήματα των παραγωγών και να θέσουν σε κίνδυνο τον ενιαίο χαρακτήρα της αγοράς γεωργικών προϊόντων.

3. Παρατηρήσεις για τα επί μέρους προϊόντα

3.1. Σιτηρά

3.1.1. Η εφαρμογή της μείωσης των τιμών ακολουθεί το σύστημα που προβλέπεται από τη μεταρρύθμιση ΚΓΠ σύμφωνα με το οποίο οι προσαρμογές προκύπτουν από τις νομισματικές επανευθυγραμμίσεις και για το λόγο αυτό δεν αποτελεί το αντικείμενο παρατηρήσεων.

3.1.2. Προβλέπεται ωστόσο μία ορισμένη μείωση των μηνιαίων προσαυξήσεων 7 κατά την άποψη της Επιτροπής, η μείωση αυτή δικαιολογείται από τη μείωση των εγγυημένων τιμών όπως, επίσης, από τη μείωση των επιτοκίων.

3.1.2.1. Η ΟΚΕ κρίνει απαραίτητο να διατηρηθούν στα σημερινά επίπεδα οι προσαυξήσεις αυτές, για να διασφαλιστεί η κανονική εμπορία της παραγωγής σιτηρών σε όλη την περίοδο.

3.1.3. Η ΟΚΕ δεν μπορεί να μην υποβάλει το αίτημα για αναθεώρηση της σχέσης που ισχύει μεταξύ της τιμής του σκληρού σίτου και των άλλων σιτηρών. Η προσέγγιση της τιμής του σκληρού σίτου με τις τιμές των άλλων σιτηρών οδήγησε, παρά τη χορήγηση της ενίσχυσης ανά εκτάριο, σε προβλήματα εγκατάλειψης της καλλιέργειας σε ορισμένες περιοχές και την εξαφάνιση του προϊόντος υψηλής ποιότητας.

3.2. Ρύζι

3.2.1. Η Επιτροπή - σύμφωνα με την άποψη της ΟΚΕ - θα πρέπει να δράσει περισσότερο προς την κατεύθυνση του περιορισμού των εκτάσεων ρυζοκαλλιέργειας, μέσω της θέσπισης μεγίστου αριθμού εκταρίων που αντιστοιχεί στο μέσο επίπεδο μιας ιστορικά αντιπροσωπευτικής περιόδου, και όχι τόσο προς την κατεύθυνση των τιμών (που παραμένουν επί χρόνια παγωμένες, παρά την αύξηση του κόστους παραγωγής).

3.2.2. Όσον αφορά τη μείωση των μηνιαίων προσαυξήσεων, ισχύουν οι παρατηρήσεις που διατυπώθηκαν ήδη για τα σιτηρά.

3.2.3. Η ΟΚΕ υπογραμμίζει τη σημασία της διατήρησης της εθνικής ενίσχυσης στην παραγωγή ρυζιού INDICA, ως στοιχείου για τη μεταστροφή των παραγωγών προς αυτή την ποικιλία.

3.3. Άμυλο πατάτας

3.3.1. Η ΟΚΕ επιδοκιμάζει την πρόταση της Επιτροπής να καθιερώσει εγγυημένο ανώτατο όριο παραγωγής (1,5 εκατομμύρια τόννους) υπό την προϋπόθεση φυσικά ότι αυτό το ανώτατο όριο θα επανεξετασθεί σε συνάρτηση με την εξέλιξη της εσωτερικής αγοράς των προϊόντων αμύλου. Υποδεικνύει ωστόσο μία ορισμένη ευελιξία ως προς τη διαχείριση αυτού του μέτρου, με την έννοια ότι πρέπει να επιτραπεί η μεταφορά στην επόμενη περίοδο ποσότητας που ξεπερνά το 5 % της ποσότητας αναφοράς, δεδομένου ότι ενδέχεται το επόμενο έτος να υπάρξει φυσική μείωση της παραγωγής.

3.4. Ζάχαρη

3.4.1. Η ΟΚΕ θεωρεί ότι το πάγωμα των τιμών στον τομέα της ζάχαρης και των ζαχαρότευτλων είναι σύμφωνο με την απόφαση του Συμβουλίου να παρατείνει την ισχύ του σημερινού καθεστώτος αγοράς έως την 1η Ιουλίου 1995.

3.4.2. Η ΟΚΕ σημειώνει την πρόθεση της Επιτροπής να υποβάλει προτάσεις μεταρρύθμισης της ΚΟΑ και εκφράζει την επιθυμία να γνωστοποιηθεί εγκαίρως στους παραγωγούς ζαχαρότευτλων ποια θα είναι η μεσοπρόθεσμη/μακροπρόθεσμη πολιτική που σκοπεύει η Ευρωπαϊκή Ένωση να ακολουθήσει στον τομέα των ζαχαρότευτλων και της ζάχαρης.

3.4.3. Όπως για τα σιτηρά και για το ρύζι, έτσι και για τις δαπάνες αποθεματοποίησης της ζάχαρης κρίνεται ότι η μηνιαία επιστροφή δεν πρέπει να μειωθεί.

3.5. Ελαιόλαδο

3.5.1. Αναγνωρίζεται ότι η μεταφορά του υπόλοιπου ποσού της ενίσχυσης στην κατανάλωση προς την ενίσχυση της παραγωγής θα καταστήσει ευκολότερη τη διαχείριση αυτού του μηχανισμού, καθώς και την εφαρμογή των σχετικών ελέγχων.

3.5.2. Η επιχείρηση της βαθμιαίας μεταφοράς της ενίσχυσης στην κατανάλωση προς την ενίσχυση της παραγωγής άρχισε στην περίοδο 1991/92 και ανταποκρίνεται σε ένα ευρύτατα συνετό αίτημα των ελαιοκαλλιεργητών και των καταναλωτών.

3.5.3. Η ΟΚΕ οφείλει, ωστόσο, να εκφράσει τις επιφυλάξεις της σχετικά με τη μείωση της τιμής παρέμβασης, κρίνοντας ότι στην τελευταία φάση εξάλειψης της ενίσχυσης στην κατανάλωση, η προστασία - που υλοποιείται με την τιμή παρέμβασης - δεν πρέπει να υποστεί καμμία μείωση στην περίοδο 1994/95, λόγω των ενδεχόμενων εξελίξεων της τιμής στην αγορά, εξελίξεων που συνδέονται με την αλλαγή του συστήματος ενίσχυσης.

3.5.4. Πρέπει να τεθεί σε εφαρμογή μία σοβαρή, αποτελεσματική και διαρκής επιχείρηση προώθησης της κατανάλωσης του ελαιόλαδου, επιχείρηση που σίγουρα δεν μπορεί να υλοποιηθεί αποτελεσματικά με πιστώσεις που μόλις ανέρχονται στα 10 εκατομμύρια Ecu. Η ΟΚΕ καλεί για το λόγο αυτό την Επιτροπή να επανεξετάσει αυτό το σημαντικό σκέλος του προβλήματος.

3.5.5. Η ΟΚΕ επισημαίνει στην Επιτροπή ότι η καθυστέρηση πληρωμής της ενίσχυσης στην παραγωγή είναι απαράδεκτη. Θεωρεί ότι αυτή η καθυστέρηση αντιπροσωπεύει, για ένα μεγάλο τμήμα των παραγωγών, πραγματική μείωση του εισοδήματος.

3.6. Αποξηραμένες ζωοτροφές

3.6.1. Η ΟΚΕ συμφωνεί με τους στόχους που επιδιώκονται από την Επιτροπή στον τομέα αυτό και ιδιαίτερα με το στόχο που αποβλέπει στην ενίσχυση των κριτηρίων ποιότητας, με την αύξηση του ελάχιστου περιεχομένου σε πρωτεΐνες των προϊόντων που επωφελούνται από τις ενισχύσεις. Η ΟΚΕ, μολονότι υποστηρίζει την πρόταση απλοποίησης του συστήματος, κρίνει ότι οι μειώσεις της κατ'αποκοπή ενίσχυσης στις αποξηραμένες ζωοτροφές είναι υπερβολικές.

3.7. Κλωστικές ίνες

3.7.1. Βαμβάκι

3.7.1.1. Η ΟΚΕ επαναλαμβάνει την άποψη που έχει ήδη εκφράσει στο παρελθόν, και η οποία θεμελιώνεται στην αντικειμενική διαπίστωση ότι το βαμβάκι, είναι ελλειμματική κοινοτική παραγωγή. Για το λόγο αυτό πρέπει να προδιατεθούν τα αναγκαία μέτρα για την ενίσχυση αυτή της καλλιέργειας, που είναι δυνατόν να υποκαταστήσει τις πλεονασματικές παραγωγές στα πλαίσια των μεταστροφών που προβλέπονται από τη μεταρρύθμιση της ΚΓΠ.

3.7.1.2. Η ΟΚΕ κρίνει ότι η διατήρηση των επιπέδων τιμής της προηγούμενης περιόδου, όπως επίσης ο καθορισμός της μεγίστης εγγυημένης ποσότητας σε 701 000 τόννους, αντιπροσωπεύουν στην πραγματικότητα μείωση των δυνατοτήτων ενθάρρυνσης αυτής της παραγωγής και αυτό έρχεται σε σαφή αντίφαση με τους ίδιους τους στόχους της νέας ΚΓΠ.

3.7.1.3. Στην περίπτωση που η μεγίστη εγγυημένη ποιότητα δεν μπορεί να αυξηθεί, κρίνεται ότι το ποσό της ποινής δηλαδή το 15 % + 5 % σύμφωνα με τις αποφάσεις του Συμβουλίου για την περίοδο 1993/94 - πρέπει να παραμείνει αμετάβλητο σε περίπτωση υπέρβασής του.

3.7.1.4. Η ΟΚΕ επιδοκιμάζει την πρόταση της Επιτροπής να ενισχυθούν οι έλεγχοι σε όλους τους τομείς. Ωστόσο, θεωρεί ότι δεν μπορεί να μειωθεί η ποιότητα - πρότυπο, όπως αυτή ορίζεται σήμερα.

3.7.2. Μεταξοσκώληκες

3.7.2.1. Η καλλιέργεια μεταξοσκωλήκων αποτελεί, ιδιαίτερα σ'εκείνες τις κοινοτικές περιοχές που κατά παράδοση κλίνουν προς αυτή την παραγωγική δραστηριότητα, ουσιαστικό στοιχείο για τον αναπροσανατολισμό της αγροτικής οικονομίας με σημαντικό αντίκτυπο στο επίπεδο της βιομηχανίας και της απασχόλησης. Στην οπτική αυτή, η ενίσχυση που χορηγείται σήμερα, δηλαδή 110,41 Ecu ανά κουτί μεταξοσπόρων, είναι ανεπαρκής και περιορισμένη.

3.7.2.2. Η καλλιέργεια μεταξοσκωλήκων είναι δραστηριότητα που διαθέτει έγκυρα στοιχεία για να γίνει εκ νέου επικερδής, έστω και αν οι συμφωνίες ΓΣΔΕ δεν εξασφαλίζουν την συγκεκριμένη υποστήριξη της ευρωπαϊκής μετάξης, η οποία ωστόσο, από ποιοτική άποψη, θεωρείται η καλύτερη στην παγκόσμια αγορά.

3.7.2.3. Ο στόχος της συγκεκριμένης προώθησης αυτού του σημαντικού τομέα μπορεί να επιτευχθεί, εάν στο γενικό πλαίσιο των ενισχύσεων που προβλέπονται για τη μεταστροφή από τις αροτραίες καλλιέργειες σε ξυλώδεις καλλιέργειες υψηλού κορμού, συμπεριληφθεί ρητώς και η μορεοκαλλιέργεια για τη διατροφή μεταξοσκωλήκων.

3.8. Οίνος

3.8.1. Η μη υποβολή προτάσεων μεταρρύθμισης της ΚΟΑ του εν λόγω τομέα, η οποία εξάλλου προαναγγέλθηκε στο αντίστοιχο έγγραφο προβληματισμού για την εξέλιξη και το μέλλον της αμπελοοινικής πολιτικής, δημιουργεί ένα κλίμα αβεβαιότητας που δεν μπορεί να παραταθεί περισσότερο.

3.8.2. Η ΟΚΕ παραπέμπει σχετικά στη γνωμοδότηση για την ανακοίνωση της Επιτροπής που υιοθετήθηκε από την ΟΚΕ στις 24 Φεβρουαρίου 1994 (έγγρ. CES 231/94).

3.9. Οπωροκηπευτικά

3.9.1. Δεν γίνεται αποδεκτή η πρόταση για το πάγωμα της τιμής βάσης και της τιμής αγοράς στα οπωροκηπευτικά, που παρέμειναν αμετάβλητες τα τελευταία χρόνια.

3.9.1.1. Είναι απαραίτητη η, περιορισμένη έστω, αύξηση αυτών των τιμών έως ότου μεταρρυθμιστεί η ισχούουσα ΚΟΑ με σκοπό, επίσης, την προστασία της ανταγωνιστικής θέσης της κοινοτικής παραγωγής, που έχει αισθητά εξασθενίσει από τις παραχωρήσεις που έγιναν σε Τρίτες Χώρες στα πλαίσια διμερών συμφωνιών, όπως επίσης στο πλαίσιο των πρόσφατων συμφωνιών της ΓΣΔΕ.

3.9.2. Η ΟΚΕ υποδεικνύει στην Επιτροπή να προβλέψει, στα πλαίσια των μελλοντικών προτάσεων, τα κατάλληλα μέτρα διαρθρωτικού χαρακτήρα προκειμένου να βελτιωθεί η ποιότητα της παραγωγής, να εισαχθούν νέες τεχνολογίες, να ενισχυθεί ο ρόλος των Ενώσεων των παραγωγών, να πραγματοποιηθούν οι κατάλληλες ενέργειες ενημέρωσης και έρευνας της αγοράς.

3.10. Γάλα και γαλακτοκομικά προϊόντα

3.10.1. Η ΟΚΕ θεωρεί αυστηρή και δυσμενή την πρόταση να μειωθεί η τιμή παρέμβασης του βουτύρου συνολικά γύρω στο 5 %. Η μείωση αυτή ακολουθεί τη μείωση κατά 3 % που σημειώθηκε στην περίοδο 1993/94. Κρίνει ωστόσο, ότι κάθε απόφαση για το θέμα αυτό πρέπει να υιοθετηθεί στο φως των στοιχείων που θα περιλαμβάνονται στην έκθεση για τη γενική κατάσταση της αγοράς γάλακτος και γαλακτοκομικών προϊόντων, που έχει προαναγγελθεί από την Επιτροπή προς τα τέλη του Μαρτίου.

3.10.2. Η σημερινή κατάσταση της αγοράς του βουτύρου και τα μειωμένα επίπεδα αποθεμάτων δεν δικαιολογούν αυτή την υψηλή μείωση.

3.10.3. Εξάλλου, η μείωση της τιμής του βουτύρου πρέπει να αξιολογηθεί σε σχέση με την πρόταση της Επιτροπής να μειωθούν κατά 1 % οι ποσοστώσεις γάλακτος.

3.10.3.1. Είναι προφανές ότι δεν μπορεί να επιβληθεί στους γαλακτοπαραγωγούς, την ίδια στιγμή, μία διπλή ποινή: μείωση κατά 5 % της τιμής παρέμβασης του βουτύρου και μέιωση κατά 1 % των ποσοστώσεων.

3.10.4. Η κατάργηση της δημόσιας παρέμβασης για τα τυριά αποτελεί συμπληρωματική τιμωρία των γαλακτοπαραγωγών, με την οποία δεν συμφωνεί η ΟΚΕ.

3.11. Βόειο κρέας

3.11.1. Η πρόταση της Επιτροπής να εξαλείψει το 1992 ως έτος αναφοράς για τον καθορισμό περιφερειακού ορίου σχετικά με τη χορήγηση ειδικής πριμοδότησης αρσενικών βοειδών, έρχεται σε σαφή αντίθεση με τις αποφάσεις που ελήφθησαν στα πλαίσια της μεταρρύθμισης της ΚΓΠ.

3.11.1.1. Η ΟΚΕ δεν συμφωνεί μ' αυτή την τεχνική προσαρμογή, που θέτει σε αμφισβήτηση τη δέσμευση του Συμβουλίου να αφεθεί στα κράτη μέλη η επιλογή του έτους αναφοράς μεταξύ του 1990, του 1991 και του 1992.

3.11.2. Η ΟΚΕ επιθυμεί να επιστήσει την προσοχή του Συμβουλίου και της Επιτροπής στις σοβαρές απώλειες που θα παρατηρηθούν το 1994 σε ορισμένες περιοχές λόγω του περάσματος από τη χορήγηση της πριμοδότησης αρσενικών βοειδών τη στιγμή της σφαγής στην πληρωμή με βάση τον αριθμό των ζώων στην επιχείρηση.

3.11.3. Η ΟΚΕ κρίνει ότι η ειδική επιδότηση για τα αρσενικά βοειδή, που προβλέπεται στο άρθρο 4β, παράγραφος 2, του κανονισμού (ΕΟΚ) του Συμβουλίου αριθ. 805/68 πρέπει να χορηγείται, για λόγους διοικητικής απλοποίησης, σε μια δόση (δηλαδή μια φορά μόνο στη διάρκεια της ζωής του ζώου), τη στιγμή της σφαγής, όποια και αν είναι η ηλικία του, στα πλαίσια εννοείται των κανόνων που ισχύουν σχετικά με την ελάχιστη ηλικία που πρέπει να έχει το ζώο για την απόκτηση της επιδότησης. Η κατάργηση της δεύτερης επιδότησης για τα ζώα που έφτασαν την ηλικία των 22 μηνών (με εξαίρεση τα βόδια) πρέπει να συμπεριλάβει την αντίστοιχη αύξηση του ποσού της πρώτης επιδότησης.

3.12. Χοίρειο κρέας

3.12.1. Η ΟΚΕ εκφράζει την ευχή για πιο περιορισμένη μείωση της τιμής βάσης σε σύγκριση με την πρόταση της Επιτροπής.

4. Συμφωνία ΓΣΔΕ

4.1. Η ΟΚΕ επιθυμεί τέλος να επιστήσει την προσοχή της Επιτροπής και του Συμβουλίου στην αναγκαιότητα να εφαρμοστούν με συνοχή και σύμφωνα με το πλαίσιο της μεταρρύθμισης της ΚΓΠ, οι πρόσφατες συμφωνίες που έγιναν στα πλαίσια της ΓΣΔΕ και αυτό, προκειμένου να αποφευχθούν μελλοντικές κυρώσεις και θυσίες εις βάρος των κοινοτικών παραγωγών.

4.1.1. Ιδιαίτερα, πρέπει να ληφθεί υπόψη ότι οι εν λόγω συμφωνίες θα αρχίσουν να ισχύουν από την 1η Ιουλίου 1995, ενώ δηλαδή θα βρίσκονται σε εξέλιξη οι περίοδοι εμπορίας 1994/95 για ορισμένα προϊόντα.

Βρυξέλλες, 24 Μαρτίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 83 της 19. 3. 1994, σσ. 1-15.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες απορρίφτηκαν στη διάρκεια των συζητήσεων:

Να διαγραφεί το σημείο 3.4.3

Αιτιολογία

Υπάρχει μεγάλο πλεόνασμα σε ζάχαρη και συνεπώς δεν είναι ανάγκη να καταβάλονται επιστροφές για την αποθήκευση. Οι επιστροφές αυτές είναι υπερβολικά υψηλές και κοστίζουν 35 Ecu ανά τόννο. Πέρυσι πληρώθηκε για 4 100 000 τόννους πλεονασματικές ποσοστώσεις ζάχαρης μερικές από τις οποίες μεταφέρθηκαν στο επόμενο έτος.

Αποτέλεσμα της ψηφοφορίας

Ψήφοι υπέρ: 30, ψήφοι κατά: 70, αποχές: 7.

Να διαγραφούν τα σημεία 3.9.1 και 3.9.1.1 και να αντικατασταθούν από το εξής κείμενο:

«Η ΟΚΕ υποστηρίζει την πρόταση για το πάγωμα της τιμής βάσης και της τιμής αγοράς στα οπωροκηπευτικά, λόγω της αγανάκτησης των καταναλωτών για την απόσυρση και την καταστροφή των πλεονασμάτων.»

Αποτέλεσμα της ψηφοφορίας

Ψήφοι υπέρ: 28, ψήφοι κατά: 67, αποχές: 11.

Να διαγραφούν τα σημεία 3.10.1 έως 3.10.4 και να αντικατασταθούν από:

«Δεδομένου ότι τα προβλήματα πουν αφορούν τη διάθεση του λίπους από βούτυρο εξακολουθούν να υφίστανται, η ΟΚΕ συμφωνεί με την πρόταση. Οι μειώσεις των τιμών στέλνουν το κατάλληλο μήνυμα στους γεωργούς, ωφελούν τους καταναλωτές και αναμένεται να αυξήσουν την κατανάλωση. Είναι άρα πολύ προτιμότερες από τις μειώσεις των ποσοστώσεων και είναι ακόμη ωφέλιμες για τον προϋπολογισμό της ΕΕ.»

Αιτιολογίες

Για τη διαγραφή των σημείων 3.10.1 έως 3.10.3.1

Με κάθε μείωση κατά 1 % της τιμής παρέμβασης του βουτύρου εξοικονομούνται 34 εκατομμύρια Ecu το χρόνο. Επειδή υφίστανται αλληλεπιδράσεις με το καθεστώς του βοείου κρέατος, μία μείωση στις ποσοστώσεις θα είχε, στην πραγματικότητα, ως αποτέλεσμα να αυξηθούν οι δαπάνες για επιδοτήσεις μέχρι το 1995. Μία μείωση της τιμής του καταναλωτή θα τόνωνε και τη συζήτηση.

Για τη διαγραφή του σημείου 3.10.4

Η επιδότηση του τυριού γίνεται μόνο για δύο τύπους ιταλικού τυριού. Η διατύπωση «τιμωρία των γαλακτοπαραγωγών» δίνει γενικά την εσφαλμένη εντύπωση ότι θα υπάρξουν απαλλαγές στην επιδότηση και αυτό συμβαίνει ιδιαίτερα στο συγκεκριμένο πλαίσιο.

Αποτέλεσμα της ψηφοφορίας

Ψήφοι υπέρ: 30, ψήφοι κατά: 63, αποχές: 7.

3.13. Καπνός (νέα παράγραφος)

«Το τμήμα διαφωνεί με την περαιτέρω αύξηση της επιδότησης του καπνού (σε 1 290 000 000 Ecu) και ζητεί, αντίθετα, τη μείωσή της. Η Έκθεση του Ελεγκτικού Συνεδρίου (ΕΕ αριθ. C 65 της 2. 3. 1994) αποκαλύπτει ότι η Κοινότητα θα μπορούσε να εξοικονομήσει πάνω από 500 000 000 Ecu εάν - έδινε στους εν λόγω γεωργούς μια αντίστοιχη επιδότηση για να μην καλλιεργούν καπνό.

Η Επιτροπή θα πρέπει άρα να καταργήσει σταδιακά τις επιδοτήσεις του καπνού με ταχύ ρυθμό και να καταβάλει άμεσες περιβαλλοντικές αποζημιώσεις στήριξης στους γεωργούς των οποίων οι γαίες δεν είναι κατάλληλες για εναλλακτικές καλλιέργειες. Με τον τρόπο αυτό, όχι μόνο δεν επιβαρύνεται ο φορολογούμενος, αλλά και ακολουθείται μια ευρωπαϊκή πολιτική για τον καπνό με συνοχή, η οποία αποφεύγει ιδιαίτερα τα προβλήματα υγείας που προκαλεί ο καπνός της ΕΕ ο οποίος υφίσταται ντάμπινγκ στις ξένες αγορές.»

Αιτιολογία

Αυτονόητη. Στην απάντησή της η Επιτροπή δεν αμφισβήτησε τους αριθμούς που παρέθεσε το Ελεγκτικό Συνέδριο, αλλά δήλωσε ότι δεν «επέλεξε μία εντελώς διαφορετική προσέγγιση στηριζόμενη αποκλειστικά σε οικονομικά κριτήρια». Είναι καιρός η Επιτροπή να προσανατολισθεί προς μία αποτελεσματική από την άποψη του κόστους πολιτική, η οποία να ευθυγραμμίζεται, ταυτόχρονα, με το σύνολο της πολιτικής της ΕΕ για τον καπνό, και να παρέχει, επιπλέον επαρκείς επιδοτήσεις στους γεωργούς εκείνους που δεν έχουν εναλλακτική λύση.

Αποτέλεσμα της ψηφοφορίας

Ψήφοι υπέρ: 32, ψήφοι κατά: 65, αποχές: 3.